

# SPRENDIMAS

**DĖL MOBILIOJO RYŠIO, VAIZDO/GARSO FIKSAVIMO ĮRENGINIŲ NAUDOJIMO KAZLŲ RŪDOS SAVIVALDYBĖS ŠVIETIMO ĮSTAIGOSE REKOMENDACIJŲ PATVIRTINIMO**

2019 m. rugpjūčio 26 d. Nr. TS-162

Kazlų Rūda

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir atsižvelgdama į Kazlų Rūdos savivaldybės mero 2019-05-08 potvarkiu Nr. MV-33 sudarytos darbo grupės projekto „Lyderių laikas 3“ inicijuotų veiklų tęstinumui užtikrinti 2019-05-23 posėdžio protokolą Nr. LL3-1 Kazlų Rūdos savivaldybės taryba n u s p r e n d ž i a:

1.Patvirtinti Mobiliojo ryšio, vaizdo/garso fiksavimo įrenginių naudojimo Kazlų Rūdos savivaldybės švietimo įstaigose rekomendacijas (pridedama).

2.Šis sprendimas įsigalioja 2019 m. rugsėjo 2 dieną.

Šis sprendimas per vieną mėnesį nuo jo paskelbimo arba įteikimo dienos gali būti skundžiamas Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijos Kauno apygardos skyriui (Laisvės al. 36, 44240 Kaunas) arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka.

Savivaldybės meras Mantas Varaška

 PATVIRTINTA
 Kazlų Rūdos savivaldybės tarybos
 2019 m. rugpjūčio 26 d.

 sprendimo Nr. TS-162

**MOBILIOJO RYŠIO, VAIZDO/GARSO FIKSAVIMO ĮRENGINIŲ NAUDOJIMO KAZLŲ RŪDOS SAVIVALDYBĖS ŠVIETIMO ĮSTAIGOSE REKOMENDACIJOS**

**I SKYRIUS**

**BENDROSIOS NUOSTATOS**

1.Mobiliojo ryšio, vaizdo/garso fiksavimo įrenginių (toliau tekste – Mobilieji įrenginiai) naudojimo Kazlų Rūdos savivaldybės švietimo įstaigose rekomendacijos (toliau tekste – Rekomendacijos) nustato Mobiliųjų įrenginių naudojimo Kazlų Rūdos savivaldybės švietimo įstaigose, vykdančiose pradinio, pagrindinio ir vidurinio ugdymo programas, rekomenduojamą tvarką ir sąlygas.

2.Rekomendacijos parengtos vadovaujantis Lietuvos Respublikos Vaiko teisių apsaugos pagrindų įstatymu,  Lietuvos Respublikos asmens duomenų teisinės apsaugos įstatymu, Europos parlamento ir tarybos reglamentu (ES) 2016/679, Lietuvos Respublikos visuomenės informavimo įstatymu, Lietuvos Respublikos administracinių nusižengimų kodeksu.

3.Atsižvelgdamos į Rekomendacijas mokyklos iki 2019 m. rugsėjo 1 d. patvirtina Mobilių įrenginių naudojimo tvarkos aprašą (toliau tekste – Aprašą). Su Aprašu Mokykla pasirašytinai supažindina mokinius ir jų tėvus (globėjus, rūpintojus).

**II SKYRIUS**

**MOBILIŲ ĮRENGINIŲ NAUDOJIMO TVARKA IR SĄLYGOS**

4.Rekomenduojama nesant būtinybei Mobiliųjų įrenginių į mokyklą nesinešti.

5.Rekomenduojama ugdymo proceso metu visiškai išjungti Mobiliuosius įrenginius ir jų nenaudoti.

6.Pertraukų, laisvalaikio metu rekomenduojama nesinaudoti Mobiliaisiais įrenginiais, o jei naudojamasi, privalo netrukdyti kitiems asmenims.

7.Siekiant nepažeisti asmens teisių, apsaugoti žmogaus garbę ir orumą be jo sutikimo draudžiama filmuoti, fotografuoti, daryti garso ir vaizdo įrašus mokykloje ir jos teritorijoje.

8.Pažeidus Aprašo reikalavimus mokykloje ar mokyklos teritorijoje, vykdomos drausminimo priemonės pagal mokyklos patvirtintą tvarką.

**III SKYRIUS**

**BAIGIAMOSIOS NUOSTATOS**

9.Rekomendacijų pakeitimus ir papildymus tvirtina Kazlų Rūdos savivaldybės taryba.

10.Už Rekomendacijų įgyvendinimą atsako mokyklų direktoriai.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**